Vooraanstaande sakeman rand 7maande swanger vrou aan naby kitskos wegneem plek | SAUK.co.za - Nuus.info
Vooraanstaande sakeman rand 7maande swanger vrou aan naby kitskos wegneem plek
'n Vooraanstaande sakeman het glo 'n vrou wat sewe maande swanger is by Steers in Ruimsig aan die Wes-Rand teen die bors, deur die gesig en op die maag geklap en oor die restaurant se stoele gestamp.
Die voorval het verlede Woensdag ná 'n stryery oor 'n parkeerplek by die Featherbrooke Village-winkelsentrum gebeur.
Die konfrontasie tussen Romeo Makhubela, uitvoerende hoof van die finansiëledienstegroep Novare, en die 29-jarige Bianca Fourie is deur die restaurant se sekuriteitskameras vasgelê. Fourie het eers dae later besef wie Makhubela is. Hy was voorheen uitvoerende hoof van Vunani-fondsbestuurders.
Makhubela en Fourie het albei strafregtelike sake teen mekaar ingedien – Ma­khubela vir crimen injuria en Fourie vir aanranding. Makhubela het haar ook by die gelykheidshof verkla vir die gebruik van rassistiese taal.
Fourie sê sy is sonder rede aangeval en Makhubela sê sy het hom voor sy kinders beledig en hom agtervolg. Dit het hom bedreig laat voel, het hy deur sy prokureur gesê.
Hy het my op my maag geslaan.
Fourie sê daar was 'n stryery in die parkeerterrein tussen die insittendes van drie motors oor 'n enkele parkeerplek.
'n Insittende van 'n groot BMW het op haar geskree en toe uitgeklim en in die rigting van die Steers gestap. Sy is agterna, want sy was toevallig ook op pad Steers toe, sê sy.
"Mense reageer elke dag só op die pad, so ek het my nie aan hom gesteur nie. Ek het regtig niks vir hom gesê nie," sê sy.
Makhubela het egter kort-kort omgekyk asof hy gedink het sy agtervolg hom, beweer Fourie. Hy het ook aanmerkings gemaak.
'n Skermgreep uit die video wat Fourie van Romeo Makhubela geneem het.
Op die video wat die restaurant se sekuriteitskameras vasgelê het, kan gesien word hoe Makhubela voor die restaurant vir Fourie teen die bors klap.
Fourie sê sy het vir hom geskreeu: "Is jy mal? Ek is swanger."
Op die video is dit duidelik dat nog klappe volg en sy struikel agtertoe, uit die beeld uit. Fourie sê sy het oor die Steers se stoele op die sypaadjie geval. "Hy het my op my maag ook geslaan."
Toe sy weer by die winkel wou instap, was daar nog klappe.
"Ek het toe besluit ek gaan dit nie los nie," sê sy. "Ek wou 'n foto neem met my selfoon, maar toe neem ek per ongeluk 'n video. Ek het vir hom gesê: 'Kom, kyk vir my.' Nou kan ek hom ten minste identifiseer. Hy het my wéér geklap nadat ek hom afgeneem het."
Makhubela het Rapport verwys na sy prokureur, Titswa Modise. Hy het bevestig dat Makhubela betrokke was by die bakleiery, maar dat dit Fourie was wat Makhubela agtervolg het en bedreig laat voel het.
Adolf Fourie, bemarkingsbestuurder van Steers, sê hoewel die bakleiery nie binne-in hul winkel gebeur het nie, bied hulle ondersteuning aan Fourie.
Die SAPD bevestig dat Fourie 'n saak van aanranding teen Makhubela gemaak het. Makhubela het op sy beurt 'n saak van crimen injuria gemaak en daag Fourie voor die Gelykheidshof. Hy beweer dat sy rassistiese taal teenoor hom gebruik het.
Fourie is die dogter van die VF+ se Federale Dagbestuurslid vir Plaaslike Regering, Amanda de Lange.
Categories: Afrikaans, Afrikaner, geweld, Inligting, misdaad, Nuus, SA-nuus, VF Plus, VF+
Tags: aangeval, aanranding, Aanval, afrikaans, Afrikaanse, Afrikaanse Nuus, Afrikaner, Berig, Bianca Fourie, Featherbrooke Village-winkelsentrum, Info, Nuus, parkeerplek, parkeerterrein, Regering, Romeo Makhubela, Ruimsig, sakeman, South Africa, Steers, strafregtelike sake, stryery, Suid Afrika, uitvoerende hoof van die finansiëledienstegroep Novare, Wes-Rand, Wit, ZAR, Zuid Afrika